Maamõõl
Maamõõl (Geum urbanum L.) on roosõieliste sugukonda mõõla perekonda kuuluv taimeliik. Taim on Eestis tavaline, ei kuulu looduskaitse alla ja kasvab võsastikes, metsa- ja teeservades. Lisaks Eestile kasvab maamõõl veel Euraasia ja Põhja-Ameerika parasvööndis. Taime rahvapärased nimetused on maamööl, maovõlg, krässid ja öörabatsehein. Maamõõla sagedasemad ingliskeelsed nimetused on City avens, Wood avens ja Herb bennet, venekeelne nimetus on Гравилат городской. Maamõõl on ravimtaim.